Efter at have skabt 10.000 danske arbejdspladser vender en af verdens største vindmølleproducenter, Siemens, blikket mod andre lande: Med nye store satsninger i Tyskland og Storbritannien sker væksten i nye arbejdspladser uden for Danmark. Samtidig advarer den globale havvindmølledirektør den danske regering mod både at skrue ned for sine grønne ambitioner og op for den fremmedskeptiske retorik.

Hvad skal Danmark gøre for at bevare arbejdspladser indenfor vind?

»Vi er jo i Danmark, fordi vi her har haft mulighed for at skabe nogle unikke innovationsmiljøer. Og det skal fastholdes. Og her er det for det første vigtigt, at der er et hjemmemarked for en virksomhed som vores, der har forskning og udvikling i Danmark. Så min opfordring lyder til politikerne, at de skal stå ved og fastholde en ambitiøs grøn politik, hvor der fortsat udbygges i et jævnt tempo med vindmøller både på land og til havs. For det andet er der behov for, at vi allerede i folkeskolen sikrer, at børn bliver tændt på teknik og naturfag – for skal vi kunne fastholde forskning og udvikling indenfor vind i Danmark, skal vi have rigtig gode ingeniører. Og for det tredje vil jeg opfordre til – ikke mindst fra politisk hold – at vi alle anlægger en retorik, der byder fremmede velkommen til Danmark og ikke skræmmer dem væk«, siger Michael Hannibal, Global Havmølledirektør i Siemens.